Ego Iacobus decanus Diuionis presentibus et futuris notum facio quod Joanes Vacherus dedit et concessit in elemosinam Ecclesie sancti Stephani Diuionensis XXX solidos Diuionenses reddendos annuatim in vigillia Pentecostes, quam elemosinam idem Joanes posuit super vineam suam de Moupoil, ut uidelicet quicumque tenuerit eamdem uineam XXX solidos praefate Ecclesie termino statuto, annuatim persoluet: que persolutio si prefato die facta non fuerit, infra VIII dies poterit fieri; si uero nec tunc facta fuerit, Abbas et Canonici dicte Ecclesie prout poterunt eosdem XXX solidos mutuo accipient. Quod si possessor eiusdem uinee usque ad sequens festum sancti Joannis cum grauaminibus non reddiderit, Abbas et Canonici dicte Ecclesie predictam uineam uindemiabunt fructumque eius libere absque contradictione eodem anno percipient. Hoc factum laudauit Vualo filius eiusdem Joannis ad cuius dominium eadem uinea hereditario iure proueniebat et Dunes uxor eiusdem Valonis. In huius rei testimonium ego ad petitionem eorumdem, Joanis scilicet et Valonis filii eius, sigillum meum praesenti pagine apposui. Actum anno graciae Mmo CCmo.